বিদেশি নববধূর ‘মঙ্গলসূত্র’ খুলে নিল শুল্ক বিভাগ, রুষ্ট মাদ্রাজ হাইকোর্ট

চেন্নাই: সোনায় গয়না পরে ভারতে এসেছিলেন শ্রীলঙ্কার (Sri Lanka) নাগরিক এক নববধূ। সেটা ছিল সে দেশের রীতি অনুযায়ী তাঁর মঙ্গলসূত্র। ভারতের বিমানবন্দরের শুল্ক বিভাগ (Customs) তাঁর গা থেকে গয়না খুলে নেয়। এই ঘটনার তীব্র সমালোচনা করে মাদ্রাজ হাইকোর্ট (Madras High Court) জানিয়েছে, নববিবাহিতার স্বর্ণালঙ্কার পরে থাকা স্বাভাবিক।

আদালতের অভিমত, প্রিন্সিপাল কমিশনার অফ কাস্টমসের অফিসার দ্বারা শ্রীলঙ্কার নাগরিকের মাঙ্গল্য থালি কোডি বা নেকলেস খুলে নেওয়াটা ২০১৬ সালের ব্যাগেজ নিয়মের পরিপন্থী। এমন পদক্ষেপ করার আগে দেশের প্রতিটি ধর্মীয় আচার-আচরণ সম্পর্কে এই অফিসারদের সচেতন থাকা দরকার। কিন্তু ওই অফিসার যা করেছেন, তা সহ্যাতীত।

আরও পড়ুন: শেখ মুজিবের বাড়ি ধ্বংসকে ‘দুর্ভাগ্যজনক’ বলে কটাক্ষ ভারতের

সাধারণত এই থালি কোডি (Thali kodi) ১৬ ভরি পর্যন্ত হয়। তাই অভিযোগকারিণীর ১১ ভরির থালি কোডি পরে থাকাটা অত্যন্ত স্বাভাবিক। বিশেষত নববিবাহিতার ক্ষেত্রে এটা স্বাভাবিক আচরণ। তল্লাশি করার সময় এই অফিসারদের দেশের প্রতিটি ধর্মীয় আচার-আচরণকে সম্মান করা শিখতে হবে। কিন্তু ওই অফিসার গহনাটির গুরুত্ব বোঝার চেষ্টাই করেননি। তিনি হিন্দু ধর্মীয় বিশ্বাসকে উড়িয়ে দিয়েছেন। সম্ভবত ওই অফিসারের কোনও অসৎ উদ্দেশ্য ছিল। তাই তামিলনাড়ু এবং পুদুচেরির প্রিন্সিপাল চিফ কমিশনার অফ কাস্টমসকে ওই অফিসারের বিরুদ্ধে তদন্ত সাপেক্ষে আইন অনুযায়ী উপযুক্ত পদক্ষেপ করার নির্দেশ বিচারপতি কৃষ্ণন রামস্বামীর (Justice Krishnan Ramaswamy)।